Tømmerprisen falt drastisk i Norge i 1920-årene og medførte vanskeligere arbeidsforhold i skogbruket. Den norske handelsflåtens innsats under første verdenskrig hadde medført inflasjon som utover 1920-årene ble forsøkt redusert gjennom en hard paripolitikk. Paripolitikken har senere blitt kritisert for at den var lite effektiv og at den forverret den økonomiske krisen i 1920-årene. misnøyen mot papirindustrien vokste i Hedmark siden flere mente de presset prisene på tømmer ned, og dette bidro videre til motsetninger mellom by og land når fabrikkene flest lå i byer og tettsteder. Motsetningen utnyttet Arbeidets Frihet til å vinkle den røde fagbevegelsen som et urbant fremmedelement som skapte kunstige motsetninger mellom skogeiere og skogsarbeidere.